Ligaklubben Mors-Thy Håndbold befinder sig i et økonomisk stormvejr, og situationen er så alvorlig, at spillerne ikke kan være sikre på at få udbetalt løn pr. 1. juli.

Klubben skulle angiveligt have afholdt et krisemøde torsdag aften, hvor det kom frem, at Mors-Thy Håndbold kæmper med et underskud på 1,7 millioner kroner, det skriver sporten.tv2.dk. Mors-Thy Håndbold vender sig nu mod lokalsamfundet for at holde håndboldflagskibet flydende, og klubben indkalder derfor til et orienteringsmøde mandag 2. juli, hvor aktionærer og sponsorer vil blive orienteret om den økonomiske situation. I mødeindkaldelsen opfordrer klubbens bestyrelse til at møde op og sikre, at der også vil være ligahåndbold i Mors-Thy til næste sæson.